K. Sárközy, poslankyňa: (2007-11-27):
Táto novela zákona v § 3a hovorí, dopĺňa sa odsekom 4, ktorý znie: „(4) Nárok na príplatok príspevku nevzniká oprávnenej osobe podľa § 2 ods. 2 písm. a), ak sa od začiatku 4. mesiaca tehotenstva do pôrodu nezúčastňovala raz za mesiac na preventívnych prehliadkach u lekára so špecializáciou v špecializačnom odbore gynekológia – pôrodníctvo alebo na obdobných prehliadkach v cudzine. Za účasť oprávnenej osoby podľa § 2 ods. 2 písm. a) na preventívnej prehliadke podľa prvej vety v príslušnom mesiaci sa považuje aj poskytovanie zdravotnej starostlivosti tejto osobe v ústavnej zdravotnej starostlivosti.“ Na výbore pre sociálne veci a bývanie sme dostali vyjadrenie úseku legislatívy a aproximácie práva, kde okrem iného sa píše: „V tejto súvislosti upozorňujeme na možný problém pri aplikácii ustanovenia § 3a ods. 4. Prvý bod návrhu zákona, kde sa hovorí, že „pri uplatňovaní nároku na príplatok príspevku pri narodení dieťaťa vo vzťahu k preukazovaniu obdobných prehliadok v cudzine a overovaniu príslušného odborníka. V návrh zákona absentuje na účel preukázania splnenia podmienky účasti na preventívnych prehliadkach obdobné ustanovenie, ako je v § 8 ods. 2 tohto zákona, podľa ktorého oprávnená osoba, ak sa dieťa narodilo v cudzine, priloží k písomnej žiadosti o príspevok pri narodení dieťaťa aj úradný preklad rodného listu“, ale čo je dôležité, „alebo obdobného dokladu o narodení dieťaťa“.“ Na výbore sa o tejto téme diskutovalo, okrem iného bola aj táto problematika prednesená. Pani štátna tajomníčka, ktorá tam bola prítomná, povedala, že no tak nie je úplne vyriešený tento problém, ale však tento zákon sa spustí a uvidíme technicky, aké problémy bude spôsobovať a potom to vyriešime. No myslím si, že to je zlý pohľad na túto celú vec. Moja otázka je. Prečo, ja nemám absolútne žiaden problém s povinnou gynekologickou prehliadkou, môj problém je v niečom inom, prečo len pri prvom dieťati sa vyžaduje, prečo nie aj u ostatných? Pretože pre zdravie populácie je to dôležité. Prečo od 4. mesiaca? Ja viem, že podľa zákona č. 577/2004 o rozsahu zdravotnej starostlivosti každá žena má nárok na bezplatnú prehliadku a hradí sa to z verejného zdravotného poistenia, keď podľa mňa tie prvé tri mesiace sú najdôležitejšie, pretože napríklad v 12. mesiaci ultrazvuk môže odhaliť dosť veľa vecí. A ako sa to vyrieši v cudzine? Pretože neviem, podľa mňa cudzina nie je len 25 alebo teraz 27 krajín Európskej únie, ale cudzina je napríklad aj Afrika alebo Ázia. Iná záležitosť je vtedy, keď niekto je v cudzine ako zamestnanec, pretože ten sa môže rozhodnúť, či zaňho bude platiť poistenie zamestnávateľ v tej-ktorej krajine, alebo si to bude požadovať doma. A iná situácia nastane vtedy, keď je v cudzine ako rodinný príslušník, buď na veľvyslanectve, u rodiny, alebo robí samostatne zárobkovú činnosť, alebo je tam veľa vecí a možností, ktoré ja tu nevidím vyriešených. Okrem iného, to je len paralela, je to o úplne inom, ale napríklad zákon o náhradnom výživnom preto spôsobuje toľko problémov, pretože tam nie je vyriešená záležitosť tých rodičov, ktorí pôsobia v cudzine. Takže tieto veci podľa mňa sú tam nedoriešené a ja vítam možnosť, aby tie ženy sa zúčastňovali, vlastne nielen možnosť, ale podmienku. Súhlasím s mojím predrečníkom pánom poslancom Nagyom, že tu je možnosť využiť inštitút osobitného príjemcu. Podporujem a myslím si, že aj moji kolegovia z klubu podporujú návrh pána poslanca Brocku. A ja som sa v tom zmysle vyjadrila aj v prvom čítaní, keď som hovorila o tom, že vítame každé zvýšenie peňazí, ktoré idú na rodinnú politiku, ale sme za to, aby tieto peniaze nešli len na prvé dieťa, ale aby sa to rozdelilo medzi prvé, druhé, tretie alebo štvrté dieťa. Myslím si, že je najmenší problém, aby sa v rodine narodilo to prvé dieťa, oveľa väčší problém pre demografiu znamená, že sa nenarodí druhé alebo skôr asi tretie, štvrté a ďalšie dieťa. Na tie antidiskriminačné veci poukazoval pán poslanec, pán predseda výboru pre ľudské práva a národnosti. Určite práve z toho pohľadu, ktorý ste tu načrtli, sú tam prítomné tieto črty, ale osobitným príjemcom by sa tieto veci mohli vyriešiť. A už len jedna poznámka. Určite je pekné, keď dostanú tí, ktorým sa narodí prvé dieťa, toľko peňazí. A na tú kritiku alebo poznámku, že však ste tam boli 8 rokov, mohli ste to spraviť, vďaka tým hospodárskym úspechom a vďaka tomu, že bývalé strany vládnej koalície doviedli Slovenskú republiku do Európskej únie, do NATO a vďaka tým reformným zákonom, ktoré boli prijaté, je možnosť na to, aby tieto príspevky prvé dieťa dostalo. Ďakujem pekne.